**FAKTA OM MADSPILD**

På verdensplan ender en tredjedel af fødevarerne som affald. Det svarer til 1,3 milliarder tons og 28 pct. af verdens samlede landsbrugsareal. Madspild er den del af madaffaldet, der kunne være undgået, hvis maden var blevet spist. [[1]](#footnote-1)

FNs fødevareorganisation FAO vurderede i 2011, at madspild er skyld i et årligt udslip af CO2 på 4,4 gigaton CO2 eller 8 pct. af de samlede menneskeskabte udslip. Det svarer til den samlede belastning fra vejtransporten globalt eller lidt mere end Indiens samlede udslip af CO2[[2]](#footnote-2)

FNs Verdensmål (delmål 12.3) siger: "Inden 2030 skal det globale madspild på detail- og forbrugerniveau per indbygger halveres, og fødevaretab i produktions- og forsyningskæder, herunder tab af afgrøder efter høst, skal reduceres.”

Miljøstyrelsen opgør madspild i Danmark til ca. 700.000 tons årligt. Primærproduktion har et spild på 100.000 tons, fødevareindustrien på 133.000 tons, detail- & engrosleddet spilder 163.000 tons, mens servicesektoren kasserer 60.000 tons mad. Det samlede spild i husholdningerne vurderes på basis af stikprøver af husholdningsaffaldet at være på 247.000 tons. [[3]](#footnote-3)

Husholdningernes madspild svarer til, at hver dansker gennemsnitligt smider 42 kg. mad ud om året. Brød med datomærkning, middagsrester samt frugt og grønt er i madspildets top hos forbrugerne, og de samme produkter ryger også ofte ud i producent- og detail-led.[[4]](#footnote-4)

Ifølge CONCITO fører forbruget af mad- og drikkekvarer til en udledning af ca. 3 ton CO2 pr. dansker om året. Hvis cirka 30 % ender som madspild, som FAO regner med, svarer det i meget runde tal til et gennemsnitligt udslip på ca. 1 ton CO2 pr. dansker årligt på grund af madspild.

Ifølge en undersøgelse fra Miljøstyrelsen fra 2017 (offentliggjort i foråret 2018) er der sket en reduktion på 8 procent per person i perioden 2011-2017, svarende til 14.000 tons årligt.

1. <http://www.fao.org/docrep/018/i3347e/i3347e.pdf> [↑](#footnote-ref-1)
2. CO2 <http://www.fao.org/3/a-bb144e.pdf> [↑](#footnote-ref-2)
3. Miljø- og Fødevareministeriet, Svar til Miljø- og Fødevareudvalget 30. september 2019. [↑](#footnote-ref-3)
4. Landbrug of Fødevarers rapport Madspild i Danmark 2015 [↑](#footnote-ref-4)